Die pad vorentoe: 'n keuse tussen maak en breek | Maroela Media
Die pad vorentoe: 'n keuse tussen maak en breek
Dit is 2019. Die verkiesing is om die draai, politici is aan die werk en menigte landsburger sit hul hoop op 'n beter Suid-Afrika. Diegene wat nie hul hoop op 'n beter Suid-Afrika plaas nie, beraam moontlike emigrasieplanne. Hoe dit ook al sy, 2019 is 'n fundamentele jaar om die gemoed van ons land te meet.
As student neem ek gereeld deel aan gesprekke oor die stand van die land en die impak van ons hede, sowel as verlede. 'n Aspek wat gereeld opduik, is of ons gereed is om die verlede ten volle agter ons te sit en saam 'n beter Suid-Afrika te bou. Dis immers 25 jaar ná die afskaffing van apartheid (ek hoop nie jy rol jou oë nie, liewe leser, maar dit is steeds nodig om hieroor te praat) en ons almal is veronderstel om nou gelyk behandel te word. Dit is ongelukkig nog nie die geval nie. Die werkloosheidsyfer is hoog en talle mense het nog nie behoorlike behuising nie. Korrupsie is bo aan die agenda en ons raak al hoe minder verdraagsaam.
Dit is 2019 en ek het vrae:
Hoe beweeg ons vorentoe as 'n ongelyke bedeling van mag en klas ons nog in die gesig staar? Ek wil graag glo dat ons politici werklik elke burger se belange op die hart dra, maar ek besef ook dié idee is vir talle te naïef. Tereg – in ag genome die mense wat nog steeds op die buitewyke van die samelewing moet oorleef. Die land sal myns insiens beter daaraan toe wees as politici dié mense op die buitewyke (die armes en dié mense wat nie gehoor word nie) nie slegs tydens verkiesingstyd aandag gee nie.
Hoe gaan ons ons verskille omarm sodat ons meer van mekaar kan leer? Ons landswapen praat van eenheid in verskeidenheid. Dit is verblydend om gevalle te sien waar diversiteit verwelkom word – dis mos hoe dit hoort. Net so is dit futiel om te sien dat iets soos 'n soen tussen verskillende rasse op 7de Laan nog steeds sommige mense ongemaklik maak. Dit baat ons min om dit wat ons anders maak, te verstoot. Ons moet juis die begeerte hê om saam te praat, saam te doen. En alles is natuurlik ook nie net negatief nie, maar as iets soos 'n soen tussen mense van verskillende rasse jou nog ontstel, is Suid-Afrika miskien nie die plek vir jou nie.
En, laastens, wonder ek of ons mekaar genoeg ruimte gee om foute te maak. Dit raak al hoe meer gewild om reaksionêr te wees, maar wat bring dit ons in die sak? Reaksionêre gedrag is onlangs getoon deur die rassevoorval by Schweizer-Reneke. 'n Groot les hieruit is dat ons land nog geweldig verdeeld is. Die onderwyseres, Elana Barkhuizen, se naam was op almal se lippe en ongeag wie jy oor die voorval vra, blyk dit duidelik dat rassekwessies nog diep sny.
Ons is nog net 25 jaar 'n demokrasie. Ek word vanjaar 25 en het werklik nog nie die lewe ten volle uitge-figure nie. Indien jy op 25 al alles agtermekaar het, laat weet tog wat ons kan doen om die land te verbeter. Ek verwelkom oop gesprekke en denke.
korrupsie Laerskool Schweizer-Reneke ongelykheid rassevoorval Werkloosheid
Venezuela en sy twee presidente
Dis maklik. Gaan kyk na Afrika…en doen dit anders. Ek was al in meeste lande in Afrika. Die top 5% van die populasie is skatryk. Hulle is die politici, hulle familie en vriende, en die krimineel wat so magtig is dat hulle bokant die wet is. En die res van die populasie? Squatterkamp. Almal bly kerm oor "gelyk wees"……..maar in Afrika is almal eers gelyk as almal eweveel NIKS het nie….gaan kyk maar. En dis hoekom baie mense die land verlaat….voor ons almal "gelyk" is!! Ek wil ook graag eerder bou as afbreek…….maar as alles wat ek bou voortdurend afgebreek… Lees meer »
Cyril het verlede maand belowe dat al die miljoene werkloses binnekort werk sal kry. Kom ons kyk waar kruip daardie miljoene posiesies weg. My geleerde blanke seun sit al vyf jaar sonder werk. Daar is baie blankes wat sonder werk sit.
Mercy ek het vir jou nuus : jy gaan nooit die lewe uit-figure nie. Trouens jou verwagting dat jy en andere dit kan uitfigure is, bloot jeugdige voorvarendheid selfs arrogansie. Iemand het geskrywe : ….the criminal regimes were made not by criminals but by enthusiasts convinced they had discovered the only road to paradise. Pasop om in dieselfde kategorie te beland. Los jou idealistiese resepte ,aanvaar die lewe en mense om jou en doen wat jou hand vind om te doen. Klein-klein bereik ons baie meer.
Die term Gelykheid word in Suid-Afrika dikwels gebruik sonder om te kwalifiseer watter tipe gelykheid daar van gepraat word. So is daar Gelykheid voor God, daar is Gelykheid van geleenthede, en daar is Gelykheid van uitkoms, maw gelyke inkomste, gelyke lewenstandaard ens. Ek vermoed meestal word laasgenoemde bedoel, en dis natuurlik die siening van kommuniste. As daar gelykheid van geleenthede is, sal daar NOOIT gelyke uitkomste wees nie, en om gelyke uitkomste te verseker, moet geleenthede ongelyk forseer word, bv deur AA en BEE, word sekere groepe teruggehou sodat ander se uitkomstes beter kan wees. Die nadeel van ongelyke geleenthede… Lees meer »
Lekker om te lees hoe jy waarneem en dink, Mercy. Dit sal jou dalk verbaas om te hoor dat wat jy nou waarneem en oor dink en wonder alreeds op Stellenbosch 50 jaar gelede heftig gedebatteer is. Vra maar vir Max du Preez. Wanneer daar heftige debat en meningsverskille is, kan jy veiliger voel as wanneer daar op een maat gedreunsing word. Die kenmerk van beskawing is kritiek, en van demokrasie, opposisie. Sonder opposisie is daar nie 'n demokrasie nie, maar 'n totalitêre regime en diktatorskap. Korrupsie en magsmisbruik vervang dan wet en orde, en die gewone burger word maar… Lees meer »